Vélhetõen szívinfarktusban meghalt egy magyar katonaorvos Afganisztánban
Vélhetõen szívinfarktusban meghalt egy magyar katona Afganisztánban - közölte a Honvédelmi Minisztérium (HM) péntek délután az MTI-vel.
A közlemény szerint a Magyar Honvédség Tartományi Újjáépítési Csoportjának egyik orvosa magyar idõ szerint péntek reggel lett rosszul, életét a gyors, szakszerû orvosi beavatkozás ellenére sem sikerült megmenteni.
Mint írták, az afganisztáni Baglán tartományban szolgálatot teljesítõ katonaorvos mellkasi fájdalomra panaszkodott, állapota a magyar tábor egészségügyi központjában az azonnali orvosi segítség ellenére folyamatosan romlott. Többször újraélesztették, majd katonai mentõhelikopterrel átszállították a kilagayi amerikai sebészeti pontra, ahol a katona az orvosok minden erõfeszítése ellenére elhunyt.
A halál pontos okát még vizsgálják, a katonaorvos valószínûleg szívinfarktust kapott. A holttest hazaszállításáról késõbb intézkednek - írta a HM.
A Magyar Honvédség tájékoztatta a történtekrõl az elhunyt katona hozzátartozóit. A honvédelmi miniszter, a Honvéd Vezérkar fõnöke, valamint a Magyar Honvédség Összhaderõnemi Parancsnokság parancsnoka részvétét fejezte ki a családnak - olvasható a közleményben.
Május 17-én autóbaleset következtében halt meg két magyar katona az afganisztáni Baglán tartományban. A balesetben további négy katona megsérült, õket a hazaszállításukat követõen a budapesti Honvédkórházban ápolták.
külföldi hírek katonaság Afganisztán